Alpehvitsoleie

Alpehvitsoleie (Ranunculus aconitifolius) er en flerårig urt i soleiefamilien.

Den er middels høy med opprette, litt hårete stengler og er litt lavere enn slektningen kvitsoleie. Bladene er mørkegrønne med tre–fem lansettformede, tannete fliker. Midtfliken er helt fri fra resten av bladet. De hvite blomstene sitter i en forgrenet blomsterstand. Arten vokser på fuktige steder i fjellet som enger, åpen skog og langs bekker opp til 2600 moh. Alpehvitsoleie er utbredt i fjellområdene i Mellom- og Sør-Europa fra sørlige Tyskland til sentrale Spania, Nord-Italia og vestlige deler av tidligere Jugoslavia.

En kultivar med fylte blomster, 'Flore Pleno', kalles «duppesoleie» og er en vanlig hageplante i Trøndelag og Nord-Norge. Den er blitt dyrket lenge i disse landsdelene og blir av og til funnet på steder der hageavfall er dumpet. Ettersom blomstene er fylte, setter den ikke frø, og det er ingen spredningsfare. I fremmedartslista har den status lav risiko.

 Referanser 

 Eksterne lenker 
miniatyr|venstre|Subalpin vegetasjon i Pyreneene med hvit duppesoleie og blå akeleie


Kategori:Soleiefamilien
Kategori:Planter formelt beskrevet av Carl von Linné
Kategori:Planter formelt beskrevet i 1753
Kategori:Hvite blomster